वित्त मंत्रालय
केन्द्रीय वित्त मंत्री निर्मला सीतारमण ने कामरुप जिले में ब्रह्मपुत्र नदी पर एक नये 3 किलोमीटर लंबे चार लेन के सेतु के निर्माण की घोषणा की
यह सेतु कुल 3,094 करोड़ रुपये की अनुमानित लागत से बनाया जाएगा : सीतारमण
वित्त मंत्री ने न्यू डेवलपमेंट बैंक  से सहायता प्राप्त असम की ब्रह्मपुत्र सेतु परियोजना का दौरा किया
श्रीमती सीतारमण ने गुवाहाटी में आरटीपीएस पोर्टल का शुभारम्भ किया
वित्त मंत्री ने हाफलांग में असम रोड नेटवर्क इम्प्रूवमेंट प्रोजेक्ट का शिलान्यास किया
श्रीमती सीतारमण ने दीमा हसाओ में 120 मेगावाट के लोअर कोपिली हाइड्रो इलेक्ट्रिक प्रोजेक्ट के भूमि पूजन में हिस्सा लिया
वित्त मंत्री श्रीमती निर्मला सीतारमण ने आज गुवाहाटी में घोषणा की कि भारत सरकार ने कामरुप जिले में ब्रह्मपुत्र नदी पर एक 3 किलोमीटर लंबे 4 लेन के सेतु के निर्माण को मंजूरी दे दी है। वित्त मंत्री ने कहा, इस सेतु पर अनुमानित रूप से कुल 3,094 करोड़ रुपये की लागत आएगी। श्रीमती सीतारमण ने बताया कि इस सेतु से अंतर्राष्ट्रीय स्तर पर जाने-माने सिल्क टाउन सुआलकुची और औद्योगिक क्षेत्र अमीनगांव का गुवाहाटी और अंतर्राष्ट्रीय हवाई अड्डे से सीधा संपर्क हो जाएगा। उन्होंने कहा, इस सेतु से गुवाहाटी शहर की भीड़ कम होगी और परिवहन दक्षता में सुधार से नालबारी और बरपेटा से रोजाना गुवाहाटी आने वालों के लिए यात्रा का समय कम करने में मदद मिलेगी।
श्रीमती सीतारमण ने यह भी कहा कि यह परियोजना नदी तट के कटाव को रोकने में भी मदद करेगी और राज्य के आर्थिक विकास की दिशा में परिवहन दक्षता में सुधार होगा।
केन्द्रीय वित्त मंत्री ने आज यहां आरटीपीएस  के लॉन्च के दौरान यह घोषणा की। इस पोर्टल के माध्यम से असम में चुनिंदा सार्वजनिक सेवाओं के वितरण में सुधार की योजना है। पोर्टल को लॉन्च करते हुए केन्द्रीय मंत्री ने कहा कि असम में सरकार द्वारा की गई पहलों से विभिन्न इन्फ्रास्ट्रक्चर संबंधी गतिविधियों को बढ़ावा मिला है। उन्होंने कहा कि राज्य में जिस गति से विकास परियोजनाएं आगे बढ़ रही हैं, यह बहुत प्रभावशाली है। उन्होंने राज्य के विकास के उद्देश्य से समग्र, समावेशी और विकास संबंधी दृष्टिकोण के लिए राज्य सरकार की सराहना की।
वित्त मंत्री ने एस्पायर परियोजना के तहत असम सरकार के उत्पाद शुल्क और कर पोर्टल का भी शुभारम्भ किया, जिसे विश्व बैंक द्वारा वित्त पोषित किया गया है।यह परियोजना असम के नागरिकों को कुशल प्रक्रिया और सार्वजनिक संस्थानों द्वारा प्रदान की जाने वाली बेहतर सेवाओंसे लाभान्वित करेगी व पारदर्शिता भी बढ़ायेंगी।
इस अवसर पर असम के मुख्य मंत्री हिमंता बिस्वा सरमा ने कहा कि यह सरकार शासन में तेज, प्रभावी और लचीले सुधार लाने पर काम कर रही है और लोगों को घर पर सेवायें उपलब्ध कराने के लिए सरकार द्वारा कदम उठाए जा रहे हैं। आरटीपीएस की लॉन्चिंग को राज्य में सार्वजनिक सेवाओं के इतिहास में शानदार पल बताते हुए उन्होंने कहा कि इस सरकार का सपना हर परियोजना को समय पर पूरा करना है।
इससे पहले, केंद्रीय मंत्री श्रीमती सीतारमण ने न्यू डेवलपमेंट बैंक  से सहायता प्राप्त गुवाहाटी-नॉर्थ गुवाहाटी सेतु परियोजना का निरीक्षण किया।
केन्द्रीय वित्त मंत्री श्रीमती सीतारमण ने आज लोंग कू, दीमा हसाओ स्थित 120 मेगावाट के लोअर कोपिली हाइड्रो इलेक्ट्रिक प्रोजेक्ट के भूमि पूजन समारोह में भी हिस्सा लिया।
इस परियोजना से असम की पर्यावरण अनुकूल जलविद्युत स्रोत से बिजली उत्पादन क्षमता बढ़ेगी और बिजली की उपलब्धता में सुधार होगा। इसके अलावा, ऐसी उम्मीद है कि परियोजना के माध्यम से सस्ती और स्वच्छ बिजली मिलने से असम में रहन सहन में सुधार होगा, व्यापार और रोजगार के अवसर बढ़ाने में मदद मिलेगी।
एक अन्य कार्यक्रम में श्रीमती सीतारमण ने दीमा हसाओ में एशियन डेवलपमेंट बैंक की सहायता प्राप्त असम रोड नेटवर्क इम्प्रूवमेंट प्रोजेक्ट  के तहत हाफलांग तिनियाली से लोअर हाफलांग तक 90 किलोमीटर की सड़क के सुधार कार्य का शिलान्यास किया।
इस परियोजना पर 37.5 करोड़ डॉलर की लागत आने का अनुमान है, जिसमें एशियन डेवलपमेंट बैंक से मिलने वाली 30 करोड़ डॉलर की सहायता शामिल है। परियोजना में लगभग 313 किलोमीटर राज्य राजमार्गों व प्रमुख जिला मार्गों का सुधार व उन्नयन और 200 किलोमीटर का सड़क सुरक्षा सुधार शामिल है। बेहतर सड़क इन्फ्रास्ट्रक्चर से क्षेत्र में आने वाले पर्यटकों की संख्या बढ़ेगी और आर्थिक विकास को गति मिलेगी।